MK «Saudafjord» (1916)

MK «Saudafjord» var en lokalrutebåt som tilhørte AS Jøsenfjord Rutelag, Stavanger to ganger. Først ble den levert ny som «Jøsenfjord» til initiativtakerne bak Jøsenfjord-selskapet i 1916 og ble dermed selskapets første båt da AS Jøsenfjord ble stiftet sommeren 1920. Første «Jøsenfjord» ble solgt i 1929, men ble kjøpt tilbake som «Saudafjord» i 1933 og holdt det gående i lokalrutefart for Jøsenfjord-selskapet frem til den ble solgt til Tromsø i 1946. Siden fikk den et langt liv frem til den ble forlatt i Bestumskilen i Oslo på syttitallet og til slutt ble sprengt og fjernet av Oslo kommune i 1977.


== MK «Jøsenfjord» ==
1916: Bygget av ukjente båtbyggere fra Hardanger i Haugeøyrå ved elven Ullas utløp i Vadla i Jøsenfjorden som motorkutter «Jøsenfjord» til P/r / v. Aake Hauge, Johannes Hauge og Øistein Dale, Vadla i Jøsenfjorden / Stavanger. Kutteren ble bygget for settes inn i lokalrute mellom Jøsenfjorden og Stavanger. Den ble bygget av materialer tatt ut lokalt. Kjenningsmål: 52,6’ x 14,2’ x 6,1’  Brt:26,77  Motor: 1syl Avance 30bhk
Vinter 1917: Etter levering i slutten av 1916 gikk «Jøsenfjord» først i sildeføring under stor- og vårsildfiske. Utpå våren ble den klargjort for rutefart og satt inn i rute Vadla-Hjelmeland-Fister-Stavanger med mellomsteder to ganger i uken. Her ble den raskt for liten.
Vinter 1918: På sildeføring under stor- og vårsildfiske igjen. Tilbake i rutefarten om våren, men drivstoffmangel under første verdenskrig gjorde at båten i perioder lå i ro.
Høst 1918: Forlenget 12' av Ola Furenes og Ansgar Sjursen, Rovik ved Sandnes. 64,7’ x 14,3’ x 7,3’   brt:40,65
ca.1918: Overført P/r Johannes Hauge, Vadla, Magnus & Johan Kalheim, Stavanger og Ketil Førre, Ølesund / Stavanger (endret eiersammensetning i partrederiet). Etter krigen ble forøvrig ruten utvidet betydelig og omfattet foruten Jøsenfjorden også Årdalsfjorden, Erfjord og Vatlandsvåg i Sandsfjorden. Der var ikke konsesjoner på denne tiden og særlig i Sandsfjorden var konkurransen med Stavangerske hard.
August 1920: Solgt til AS Jøsenfjord/ v. Magnus Kalheim, Stavanger for kr. 55 000. Fortsatte i ruten. Utover tyvetallet overtok Jøsenfjord-selskapet en rekke, større lokalrutebåter og det ble mot slutten av tiåret ikke lengre bruk for første «Jøsenfjord» i rutene.
Sommer 1929: Utleid til Hardanger Sunnhordlandske Dampskipsselskap for bruk i «fergerute» Utåker-Skånevik-Kyrping-Fjæra. «Jøsenfjord» lastet 3 personbiler. HSD vurderte da å kjøpe båten. Ble også leid ut et halvt års tid til Engvald Oppedal som benyttet båten til transport av arbeidsfolk mellom Odda og fabrikken på Eitrheimsneset.


== MK «Saudafjord» ==
16. desember 1929: Solgt til AS Saudafjord / v. Inge Sand, Lars Sørskaar & Thomas Sand, Sauda / Stavanger for kr.10.000 (Lars Sørskaar var skipper ombord, -også før salget). Omdøpt «Saudafjord», -kjøper hadde forpliktet seg til å bytte navn på båten og å ikke benytte den i konkurranse med Jøsenfjordselskapets ruter. Benyttet i rute mellom Sauda og Ropeid (der det enda ikke var veiforbindelse) i korrespondanse med buss til Ølen hvor HSD hadde rute videre til Bergen. «Saudafjord» ble også tidvis leid ut, blant annet en kort periode til Jon Aakre, Åkra i Sunnhordland og benyttet i lang lokalrute mellom Åkrafjorden, Indre Sunnhordland og Bergen.
21. august 1933: Solgt tilbake til AS Jøsenfjord Ruteselskap, Stavanger for kr.5000. Ny motor montert: 2cyl 2te Union  60bhk. Benyttet i selskapets lokalruter i Ryfylke.
1941-1942: Ombygd av Johannes Naustvik, Vatlandsvåg. Nytt overbygg med salong på hoveddekk og styrehus med bro oppå. To master.  brt:69.  Ny motor ble montert ved M. Haldorsen & Sønner, Rubbestadneset på Bømlo: 2cyl 2tev Wichmann  90bhk


== Melkerute i Tromsø ==
Mai 1946: Solgt til A/L Dua, Tromsø for kr. 110 000. Benyttet i lokal melkerute.
1946: eierselskapets navn endret til A/L Melketransport / v. Alfon Kvitberg, Mjelde i Tromsøysund / Tromsø.


== Etterhistorie ==
Mars 1962: Solgt til Rolf Sunnaas, Nesoddtangen/Oslo for kr. 17 000. Sunnaas Sykehus i Oslo hadde fått en pengegave fra Canada som man valgte å benytte til en båt, slik at pasientene kunne tas på sommerturer i Oslofjorden. «Saudafjord» ble nå fullstendig overhalt og satt i stand, delvis på dugnad.
Mars 1964: Omdøpt «Birgit Sunnaas» (oppkalt etter Rolf Sunnaas' kone). Båten ble imidlertid ikke brukt så mye som man hadde tenkt og ble liggende mye i ro. Den forfalt derfor etterhvert.
Desember 1970: Solgt til P/r Frank Johansson & Tor Ellingsen / v. Frank Johansen, Oslo. Tenkt omdøpt «Hennesey», men dette navnet ble aldri formelt registrert. Påbegynt oppusset.
1971: Solgt til ukjent eier Oslo, men salget ble aldri registrert. Motoren ble demontert og båten opplagt i Bestumskilen i Oslo, hvor den etterhvert ble forlatt.
28. desember 1972: Sank på grunt vann i Bestumskilen. Ble liggende som vrak.
9. desember 1977: Sprengt og fjernet av Oslo kommune / v. Park- og Idrettsvesenet. Kommunen hadde da lenge forsøkt å oppspore eieren.


== Se også ==
AS Jøsenfjord Rutelag


== Kilder ==
Artikkel om AS Jøsenfjord Rutelag i bladet «Skipet» 2.1991 av Alf Johan Kristansen og Per Alsaker.
«Fjordvegen, rutetrafikken på Ryfylkefjordene», Njål Tjeltveit  1997
«Fjordabådane», Magnus Torgersen  1981
«Over Fjord og Fjell, -HSD 1880-1980», Bård Kolltveit  1980
Trygve Eriksen jr.'s arkiv